TRUE จ่ายค่าคลื่นความถี่ 700 MHz งวด 3 กว่า 1.88 พันล้าน
TRUE ชำระเงินค่าประมูลคลื่นความถี่ ย่าน 700 MHz งวดที่ 3 กว่า 1.88 พันล้าน ให้กับสำนักงาน กสทช. เรียบร้อยแล้ว
TRUE ชำระเงินค่าประมูลคลื่นความถี่ ย่าน 700 MHz งวดที่ 3 กว่า 1.88 พันล้าน ให้กับสำนักงาน กสทช. เรียบร้อยแล้ว
11 ม.ค. 2566

ผู้ช่วยศาสตราจารย์ภูมิศิษฐ์ มหาเวสน์ศิริ รองเลขาธิการ รักษาการแทนเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (รักษาการแทนเลขาธิการ กสทช.) กล่าวว่า วันนี้ (วันที่ 11 มกราคม 2566) บริษัท ทรูมูฟ เอช ยูนิเวอร์แซล คอมมิวนิเคชั่น จำกัด (TUC) ผู้ชนะการประมูลคลื่นความถี่สำหรับกิจการโทรคมนาคม ย่าน 700 MHz ช่วงความถี่ย่าน 703 – 713 MHz คู่กับ 758 – 768 MHz เมื่อปี 2562 ในราคาการประมูลสูงสุด 17,584 ล้านบาท โดย TUC ได้นำเงินประมูลงวดที่ 3 จำนวน 1,881,488,000 บาท (รวมภาษีมูลค่าเพิ่มแล้ว) มาชำระให้กับสำนักงาน กสทช. แล้ว ตามเงื่อนไขของการชำระเงินประมูล โดยเงินค่าประมูลดังกล่าว สำนักงาน กสทช. จะรีบนำส่งกระทรวงการคลังเพื่อเป็นรายได้ของแผ่นดินต่อไป
สำหรับเงินประมูลคลื่นความถี่ ย่าน 700 MHz งวดที่ 1 – 2 TUC ได้ชำระมาก่อนหน้านี้ จำนวน 3,762,976,000 บาท (รวมภาษีมูลค่าเพิ่มแล้ว) สำนักงาน กสทช. ได้นำส่งเงินดังกล่าวให้กระทรวงการคลังเพื่อเป็นรายได้ของแผ่นดินเรียบร้อยแล้ว